ACS Sepsi-SIC Sfântu Gheorghe, campioana en titre, a fost învinsă acasă de FCC Baschet UAV Arad, cu scorul de 86-79 (20-23, 19-20, 17-14, 30-22), vineri seara, în primul meci din semifinalele Ligii Naţionale de baschet feminin.
Formaţia arădeană a făcut diferenţa în ultimul sfert, câştigat la opt puncte (30-22).
Taylor Janee Murray a fost artizana victoriei echipei antrenate de Miroslav Popov, cu 27 puncte, 12 recuperări, 3 pase decisive. Andrea Grace Easley a contribuit cu 19 p, 3 rec, Tereza Vitulova, cu 17 p, 15 rec, iar Boglarka Biszak, cu 11 p, 4 rec.
În ciuda unei prestaţii de excepţie, cu 38 p, 9 rec, 7 pd, bulgăroaica Borislava Hristova nu a putut evita eşecul echipei covăsnene. Courtney Monae Range a reuşit 13 p şi 7 rec.
Vicecampioana CSM CSU Constanţa a câştigat dramatic cu CS Municipal Târgovişte, în cealaltă semifinală, pe teren propriu, cu 62-61 (22-18, 10-11, 19-18, 11-14). Kristina Jasmine Higgins a adus victoria campioanei sezonului regulat, cu două aruncări libere transformate când mai erau patru secunde de joc.
Higgins a reuşit un double-double, cu 12 p, 10 rec, fiind cea mai bună de la gazde, alături de Alina Podar, cu 16 p, 3 pd.
De la oaspete s-au remarcat Anamaria Vîrjoghe, cu 15 p, 15 rec, Juliunn Redmond, 15 p, 9 rec, 3 pd, Carla Antonia Popescu, 13 p, 3 rec.
Într-o partidă pentru poziţiile 5-8, CS Universitatea Cluj-Napoca a dispus de CSM Târgu Mureş cu 75-44.
Semifinalele se joacă după sistemul cel mai bun din trei partide, următoarele fiind programate la Arad, respectiv Târgovişte (5 aprilie). Şi duelul pentru locurile 5-8 are loc după acelaşi sistem, partida a doua urmând să aibă loc la Târgu Mureş, pe 5 aprilie.